CELEX: 32021R0933
Language: lv
Date: 2021-06-09 00:00:00
Title: Komisijas Īstenošanas regula (ES) 2021/933 (2021. gada 9. jūnijs), ar ko attiecībā uz konkrētiem pasākumiem Covid-19 pandēmijas izraisītās krīzes pārvarēšanai atkāpjas no Īstenošanas regulas (ES) 2017/39

10.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 204/16
               
            
         KOMISIJAS ĪSTENOŠANAS REGULA (ES) 2021/933
         (2021. gada 9. jūnijs),
         ar ko attiecībā uz konkrētiem pasākumiem Covid-19 pandēmijas izraisītās krīzes pārvarēšanai atkāpjas no Īstenošanas regulas (ES) 2017/39
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 25. pantu,
         tā kā:
         
                     (1)
                  
                  
                     Komisijas Īstenošanas regulas (ES) 2017/39 (2) 1. panta 2. punktā ir sniegta “mācību gada” definīcija Regulas (ES) Nr. 1308/2013 23. pantā minētās atbalsta programmas (“skolu apgādes programma”) nolūkā. Dalībvalstīm ieviešot pasākumus nolūkā ierobežot Covid-19 pandēmiju, arī uz laiku slēdzot izglītības iestādes, ir apturēta skolu apgādes programmas īstenošana 2020./2021. mācību gadā. Šādi pasākumi uz laiku ir kavējuši augļu, dārzeņu un piena izplatīšanu izglītības iestādēs, kā arī papildu izglītojošu pasākumu un publicitātes, uzraudzības un novērtēšanas pasākumu veikšanu. Tāpēc ir lietderīgi paredzēt atkāpi no Īstenošanas regulas (ES) 2017/39 1. panta 2. punkta un pagarināt 2020./2021. mācību gada ilgumu, lai dalībvalstis līdz 2021. gada 30. septembrim varētu turpināt veikt minētajā mācību gadā paredzētos pasākumus.
                  
               
                     (2)
                  
                  
                     Īstenošanas regulas (ES) 2017/39 4. panta 3., 4. un 5. punktā un 5. panta 3. punktā ir noteikts laikposms, kādu var aptvert atbalsta pieteikumi par produktu piegādi un izplatīšanu un par papildu izglītojošiem pasākumiem, kā arī termiņš, kādā atbalsta pieteikumi jāiesniedz un kādā atbalsts ir jāizmaksā skolu apgādes programmas ietvaros. Ņemot vērā 2020./2021. mācību gada pagarināšanu, attiecībā uz atbalsta pieteikumiem par skolu apgādes programmas darbībām, kuras tiek veiktas pēc 2021. gada 31. jūlija, būtu jāparedz atkāpe no Īstenošanas regulas (ES) 2017/39 4. panta 3., 4. un 5. punkta un 5. panta 3. punkta, lai atbalsta pieteikumi varētu aptvert laikposmus, kas ir mazāki par divām nedēļām, un lai noteiktu atbalsta pieteikumu iesniegšanas un atbalsta izmaksas termiņus.
                  
               
                     (3)
                  
                  
                     Īstenošanas regulas (ES) 2017/39 7. panta 3. punktā ir izklāstīti noteikumi par nepieprasītā Savienības atbalsta pārdali starp dalībvalstīm, kuras piedalās skolu apgādes programmā un ir paudušas vēlmi izmantot vairāk nekā savu indikatīvo piešķīrumu. Indikatīvā piešķīruma summu, kuru var pārdalīt citai dalībvalstij, pamato ar Savienības atbalsta galīgā piešķīruma apjomu, ko attiecīgā dalībvalsts izmantojusi iepriekšējā mācību gadā. Pārvietošanās ierobežojumi, ko dalībvalstis ieviesušas nolūkā ierobežot Covid-19 pandēmiju, to vidū izglītības iestāžu pagaidu slēgšana, varētu izraisīt 2020./2021. mācību gadā paredzētā Savienības atbalsta izmantošanas samazinājumu. Tāpēc ir lietderīgi paredzēt atkāpi no Īstenošanas regulas (ES) 2017/39 7. panta 3. punkta, lai neņemtu vērā Savienības atbalsta izmantošanas apjomu 2020./2021. mācību gadā nepieprasītā Savienības atbalsta pārdalei starp dalībvalstīm, kuras piedalās skolu apgādes programmā 2022./2023. mācību gadā.
                  
               
                     (4)
                  
                  
                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
                  
               IR PIEŅĒMUSI ŠO REGULU.
         
            1. pants
            
               1.   Atkāpjoties no Īstenošanas regulas (ES) 2017/39 1. panta 2. punkta, 2020./2021. mācību gadu pagarina līdz 2021. gada 30. septembrim.
            
            
               2.   Atkāpjoties no Īstenošanas regulas (ES) 2017/39 4. panta 3. punkta, atbalsta pieteikumi, kuri attiecas uz 2020./2021. mācību gada pasākumiem, kas notiek pēc 2021. gada 31. jūlija, var attiekties uz laikposmiem, kas mazāki par divām nedēļām.
            
            
               3.   Atkāpjoties no Īstenošanas regulas (ES) 2017/39 4. panta 4. un 5. punkta, atbalsta pieteikumus, kuri attiecas uz 2020./2021. mācību gada pasākumiem, kas notiek pēc 2021. gada 31. jūlija, iesniedz līdz 2021. gada 30. septembrim. Ja šis termiņš netiek ievērots, atbalstu neizmaksā.
            
            
               4.   Atkāpjoties no Īstenošanas regulas (ES) 2017/39 5. panta 3. punkta, atbalstu par 2020./2021. mācību gada pasākumiem, kas notiek pēc 2021. gada 31. jūlija, kompetentās iestādes izmaksā līdz 2021. gada 15. oktobrim.
            
            
               5.   Atkāpjoties no Īstenošanas regulas (ES) 2017/39 7. panta 3. punkta pirmās daļas, tajā noteikto aprēķinu nepiemēro, aprēķinot Savienības atbalsta galīgo piešķīrumu 2022./2023. mācību gadam.
            
         
         
            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 9. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 671. lpp.
         
         
            (2)  Komisijas Īstenošanas regula (ES) 2017/39 (2016. gada 3. novembris) par to, kā Eiropas Parlamenta un Padomes Regulu (ES) Nr. 1308/2013 piemērot attiecībā uz Savienības atbalstu izglītības iestāžu apgādei ar augļiem un dārzeņiem, banāniem un pienu (OV L 5, 10.1.2017., 1. lpp.).